FÆLLES HOLDNING (EF) Nr. 65/98 fastlagt af Rådet den 3. november 1998 med henblik på vedtagelse af Rådets direktiv nr. 98/. . ./EF om registreringsdokumenter for motorkøretøjer (98/C 388/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75, stk. 1, litra d),

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

(1) Fællesskabet har vedtaget en række foranstaltninger med henblik på at skabe et indre marked uden indre grænser, hvor der i overensstemmelse med traktatens bestemmelser er fri bevægelighed for varer, personer, tjenesteydelser og kapital;

(2) alle medlemsstaterne kræver, at føreren af et køretøj, der er registreret i en anden medlemsstat, skal være indehaver af den tilhørende registreringsattest for at kunne få tilladelse til at køre på deres område;

(3) en harmonisering af registreringsattestens form og indhold vil lette forståelsen og dermed bidrage til den frie bevægelighed ved kørsel med et køretøj i andre medlemsstater end den, det er registreret i;

(4) det bør ved hjælp af registreringsattesten kunne kontrolleres, at en person med et kørekort, der er udstedt i medfør af direktiv 91/439/EØF af 29. juli 1991 om kørekort (4), kun fører køretøjer i de tilladte køretøjskategorier; en sådan kontrol vil medvirke til at forbedre færdselssikkerheden;

(5) for at registrere et køretøj, der tidligere har været registreret i en anden medlemsstat, kræver alle medlemsstaterne bl.a. en attest, der dokumenterer denne registrering og køretøjets tekniske karakteristika;

(6) en harmonisering af denne registreringsattest vil lette den nye ibrugtagning af køretøjer, der tidligere har været registreret i en anden medlemsstat, og dermed bidrage til, at det indre marked fungerer;

(7) medlemsstaterne benytter en registreringsattest, som består af enten en enkelt del eller to særskilte dele, og begge disse systemer bør foreløbig bestå;

(8) der er forskelle mellem medlemsstaterne med hensyn til fortolkningen af personoplysningerne i registreringsattesten; af hensyn til det indre markeds funktion, den frie bevægelighed og den dermed forbundne kontrol bør det derfor præciseres, i hvilken egenskab de personer, der er nævnt på attesten, kan disponere over det køretøj, som attesten er udstedt for;

(9) for at lette den kontrol, der især tager sigte på at bekæmpe svig og ulovlig handel med stjålne køretøjer, bør der etableres et tæt samarbejde mellem medlemsstaterne på grundlag af et effektivt system til udveksling af oplysninger;

(10) der bør fastsættes en forenklet procedure for tilpasningen af de tekniske aspekter i bilag I og II -

UDSTEDT FØLGENDE DIREKTIV:

Artikel 1

Dette direktiv gælder for de dokumenter, medlemsstaterne udsteder ved registrering af køretøjer.

Direktivet berører ikke medlemsstaternes ret til med henblik på midlertidig registrering af motorkøretøjer at anvende dokumenter, der ikke på alle punkter måtte opfylde kravene i dette direktiv.

Artikel 2

I dette direktiv forstås ved

a) »køretøj«: køretøjer som defineret i artikel 2 i Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (5) og i artikel 1 i Rådets direktiv 92/61/EØF af 30. juni 1992 om standardtypegodkendelse af to- og trejhulede motordrevne køretøjer (6)

b) »registrering«: en administrativ tilladelse til ibrugtagning af et køretøj, som omfatter identificering af køretøjet og tildeling af et løbenummer, kaldet registreringsnummeret

c) »registreringsattest«: det dokument, der attesterer, at køretøjet er registreret i en medlemsstat

d) »indehaver af en registreringsattest«: den person, i hvis navn et køretøj er registreret.

Artikel 3

1. Medlemsstaterne udsteder en registreringsattest for køretøjer, der kræves registreret efter deres nationale lovgivning. Attesten består enten af en enkelt del, jf. bilag I, eller af to dele, jf. bilag I og II.

Medlemsstaterne kan tillade, at de tjenester, navnlig producenternes, som de bemyndiger hertil, udfylder de tekniske dele af registreringsattesten.

2. Hvis en ny registreringsattest udstedes til et køretøj, der er registreret inden gennemførelsen af dette direktiv, anvender medlemsstaterne en model for attesten, der er i overensstemmelse med dette direktiv, og de kan nøjes med at anføre de data, der er til rådighed.

3. De oplysninger, som registreringsattesten indeholder i overensstemmelse med bilag I og II, er angivet ved hjælp af de harmoniserede fællesskabskoder, der er opført i disse bilag.

Artikel 4

I forbindelse med dette direktiv anerkender medlemsstaterne registreringsattester, der er udstedt af de øvrige medlemsstater, med henblik på identificering af et køretøj, der færdes i international trafik, eller med henblik på en ny registrering af køretøjet i en anden medlemsstat.

Artikel 5

1. Medlemsstaterne kan med henblik på identificering af et køretøj kræve, at føreren medbringer del I af registreringsattesten.

2. De kompetente myndigheder kræver ved ny registrering af et køretøj, der er eller har været registreret i en anden medlemsstat, i alle tilfælde, at del I af den tidligere registreringsattest afleveres, samt at del II afleveres, hvis en sådan er udstedt. Disse myndigheder inddrager den eller de dele af den gamle registreringsattest, der er afleveret, og opbevarer den (dem) i mindst seks måneder. De giver inden for en frist på to måneder myndighederne i den medlemsstat, der har udstedt den inddragne attest, underretning herom. De sender den attest, der er blevet inddraget, til ovennævnte myndigheder, hvis disse anmoder herom senest seks måneder efter inddragelsen.

Hvis registreringsattesten består af del I og II, og del II mangler, kan de kompetente myndigheder i den medlemsstat, hvor der er anmodet om ny registrering, undtagelsesvis beslutte at registrere køretøjet på ny, men først efter at de fra de kompetente myndigheder i den medlemsstat, hvor køretøjet tidligere var registreret, har modtaget en skriftlig eller elektronisk bekræftelse på, at ansøgeren har ret til på ny at registrere køretøjet i en anden medlemsstat.

Artikel 6

Ændringer, der er nødvendige for at tilpasse dette direktivs bilag til den tekniske udvikling, vedtages efter fremgangsmåden i artikel 7.

Artikel 7

1. Når der henvises til fremgangsmåden i denne artikel, bistås Kommissionen af det udvalg, der er nedsat ved artikel 8 i Rådets direktiv 96/96/EF af 20. december 1996 om teknisk kontrol med motorkøretøjer og påhængskøretøjer dertil (7), i det følgende benævnt »udvalget«, der består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. a) Kommissionen vedtager de påtænkte foranstaltninger, når de er i overensstemmelse med udvalgets udtalelse.

b) Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen.

Artikel 8

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den . . . (8). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Kommissionen meddeler medlemsstaterne alle de modeller for registreringsattester, der anvendes af de nationale administrationer.

Artikel 9

Medlemsstaterne bistår hinanden med gennemførelsen af direktivet. De kan udveksle oplysninger bilateralt eller multilateralt, navnlig for hver gang et køretøj registreres at kontrollere, om køretøjet opfylder formaliteterne, efter omstændighederne i den medlemsstat, hvor det tidligere var registreret. Denne kontrol vil især kunne indebære brug af sammenkoblede edb-systemer.

Artikel 10

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 11

Dette direktiv er rettet til medlemsstaterne.

Udfærdiget i . . .

På Rådets vegne

Formand

(1) EFT C 202 af 2.7.1997, s. 13, og EFT C 301 af 30.9.1998, s. 8.

(2) EFT C 19 af 21.1.1998, s. 17.

(3) Europa-Parlamentets udtalelse af 28. maj 1998 (EFT C 195 af 22.6.1998, s. 21), Rådets fælles holdning af 3. november 1998 og Europa-Parlamentets afgørelse af . . . (endnu ikke offentliggjort i EFT).

(4) EFT L 237 af 24.8.1991, s. 1. Direktivet er senest ændret ved Rådets direktiv 97/26/EF (EFT L 150 af 7.6.1997, s. 41).

(5) EFT L 42 af 23.2.1970, s. 1. Direktivet er senest ændret ved Kommissionens direktiv 98/14/EF (EFT L 91 af 25.3.1998, s. 1).

(6) EFT L 225 af 10.8.1992, s. 72. Direktiv er ændret ved tiltrædelsesakten af 1994.

(7) EFT L 46 af 17.2.1997, s. 1.

(8) Fem år efter direktivets ikrafttræden.

BILAG I

DEL I AF REGISTRERINGSATTESTEN (1)

I. Del I af registreringsattesten må ikke være større end format A4 (210 mm × 297 mm) eller en folder af format A4.

II. Papiret til del I af registreringsattesten skal være beskyttet mod forfalskning ved hjælp af mindst to af følgende metoder:

- grafik

- vandmærke

- fluorescerende fibre

- fluorescerende prægning.

III. Del I af registreringsattesten kan bestå af mere end én side. Medlemsstaterne fastsætter antallet af sider efter oplysningerne i dokumentet og deres opstilling.

IV. Den første side af del I af registreringsattesten skal indeholde:

- navnet på den medlemsstat, der har udstedt attesten

- kendingsbogstaverne for denne medlemsstat, dvs.:

>TABELPOSITION>

- den ansvarlige myndigheds navn

- udtrykket »Registreringsattest - del I« eller »Registreringsattest«, hvis attesten kun består af en enkelt del, trykt med store typer på den udstedende medlemsstats sprog; samme udtryk skal efter et passende mellemrum også være trykt med mindre typer på de øvrige EU-sprog

- udtrykket »Det Europæiske Fællesskab« trykt på sproget eller sprogene i den medlemsstat, der udsteder attestens del I

- dokumentets nummer.

V. Del I af registreringsattesten skal tillige indeholde følgende data med forudgående angivelse af de tilsvarende harmoniserede fællesskabskoder:

(A) registreringsnummer

(B) dato for køretøjets første registrering

(C) personoplysninger

>TABELPOSITION>

(D) køretøj:

>TABELPOSITION>

(E) køretøjets identifikationsnummer

(F) masse:

(F.1) teknisk tilladt totalmasse undtagen for motorcykler

(G) masse af det ibrugtagne køretøj med karrosseri, for det trækkende køretøj, bortset fra køretøjer i klasse M1, inklusive koblingsanordning

(H) registreringens gyldighed, hvis den er tidsbegrænset

(I) den registreringsdato, som denne attest vedrører

(K) typegodkendelsesnummer (når det foreligger)

(P) motor:

(P.1) slagvolumen (i cm³)

(P.2) største nettoeffekt (i kW) (når det foreligger)

(P.3) brændstoftype eller drivmiddel

(Q) effekt/vægt-forhold (i kW/kg) (udelukkende for motorcykler)

(S) antal pladser

(S.1) antal siddepladser inklusive førerens plads

(S.2) antal ståpladser (når det er relevant).

VI. Del I af registreringsattesten kan tillige indeholde følgende med forudgående angivelse af de tilsvarende harmoniserede fællesskabskoder:

(C) personoplysninger

>TABELPOSITION>

(F) masse:

(F.2) tilladt totalmasse af det ibrugtagne køretøj i den registrerende medlemsstat

(F.3) tilladt totalmasse af den ibrugtagne kombination i den registrerende medlemsstat

(J) køretøjsklasse

(L) antal aksler

(M) akselafstand (i mm)

(N) fordelingen af den teknisk tilladte totalmasse på akslerne for køretøjer med en totalmasse på over 3 500 kg:

(N.1) aksel 1 (i kg)

(N.2) aksel 2 (i kg), når det er relevant

(N.3) aksel 3 (i kg), når det er relevant

(N.4) aksel 4 (i kg), når det er relevant

(N.5) aksel 5 (i kg), når det er relevant

(O) teknisk tilladt masse af påhængskøretøj:

(O.1) bremset påhængskøretøj (i kg)

(O.2) ikke-bremset påhængskøretøj (i kg)

(P) motor:

(P.4) største omdrejningstal (i min-1)

(P.5) motorens identifikationsnummer

(R) køretøjets farve

(T) maksimalhastighed (i km/h)

(U) lydtrykniveau:

(U.1) standmåling (i dB (A))

(U.2) motoromdrejningstal (i min-1)

(U.3) kørselsmåling (i dB (A))

(V) udstødning

(V.1) CO (i g/km eller g/kWh)

(V.2) HC (i g/km eller g/kWh)

(V.3) NOx (i g/km eller g/kWh)

(V.4) HC + NOx (i g/km)

(V.5) partikler for dieselmotorer (i g/km eller g/kWh)

(V.6) korrigeret absorptionskoefficient for dieselmotorer (i m-1)

(V.7) CO2 (i g/km)

(V.8) samlet brændstofforbrug (i l pr. 100 km)

(V.9) angivelse af miljøklasse ved EF-typegodkendelse: oplysning om gældende version i medfør af direktiv 70/220/EØF (2) eller direktiv 88/77/EØF (3)

(W) brændstofbeholderens (-beholdernes) rumindhold (i l).

VII. Medlemsstaterne kan (i del I af registreringsattesten) medtage andre oplysninger; de kan navnlig i parentes tilføje yderligere nationale koder til de identifikationskoder, der er anført under V og VI.

(1) Attester, der kun består af en enkelt del, bærer betegnelsen »Registreringsattest« uden henvisning til del I.

(2) Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding (EFT L 76 af 6.4.1970, s. 1). Direktivet er senest ændret ved Europa-Parlamentets og Rådets direktiv 96/69/EF (EFT L 282 af 1.11.1996, s. 64).

(3) Rådets direktiv 88/77/EØF af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer (EFT L 36 af 9.2.1988, s. 33). Direktivet er senest ændret ved direktiv 96/1/EF (EFT L 40 af 17.2.1996, s. 1).

BILAG II

DEL II AF REGISTRERINGSATTESTEN (1)

I. Del II af registreringsattesten må ikke være større end format A4 (210 mm × 297 mm) eller en folder af format A4.

II. Papiret til del II af registreringsattesten skal være beskyttet mod forfalskning ved hjælp af mindst to af følgende metoder:

- grafik

- vandmærke

- fluorescerende fibre

- fluorescerende prægning.

III. Del II af registreringsattesten kan bestå af mere end én side. Medlemsstaterne fastsætter antallet af sider efter oplysningerne i dokumentet og deres opstilling.

IV. Den første side af del II af registreringsattesten skal indeholde:

- navnet på den medlemsstat, der har udstedt attesten

- kendingsbogstaverne for denne medlemsstat, dvs.:

>TABELPOSITION>

- den ansvarlige myndigheds navn

- udtrykket »Registreringsattest - del II« trykt med store typer på den udstedende medlemsstats sprog; samme udtryk skal efter et passende mellemrum også være trykt med mindre typer på de øvrige EU-sprog

- udtrykket »Det Europæiske Fællesskab« trykt på sproget eller sprogene i den medlemsstat, der udsteder attestens del II

- dokumentets nummer.

V. Del II af registreringsattesten skal tillige indeholde følgende data med forudgående angivelse af de tilsvarende harmoniserede fællesskabskoder:

(A) registreringsnummer

(B) dato for køretøjets første registrering

(D) køretøj:

>TABELPOSITION>

(E) køretøjets identifikationsnummer

(K) typegodkendelsesnummer (når det foreligger).

VI. Del II af registreringsattesten kan tillige indeholde følgende data med forudgående angivelse af de tilsvarende harmoniserede fællesskabskoder:

(C) personoplysninger

>TABELPOSITION>

(J) køretøjsklasse.VII. Medlemsstaterne kan i del II af registreringsattesten medtage andre oplysninger; de kan navnlig i parentes tilføje yderligere nationale koder til de identifikationskoder, der er anført under V og VI.

(1) Dette bilag vedrører kun de registreringsattester, der består af en del I og en del II.

RÅDETS BEGRUNDELSE

I. INDLEDNING

Kommissionen forelagde den 2. juni 1997 Rådet et forslag til Rådets direktiv om registreringsdokumenter for motorkøretøjer (1).

Forslaget bygger på EF-traktatens artikel 75, stk. 1, litra d).

Europa-Parlamentet afgav udtalelse om Kommissionens forslag den 28. maj 1998 (2), og Det Økonomiske og Sociale Udvalg den 29. oktober 1997 (3).

På baggrund af Europa-Parlamentets udtalelse forelagde Kommissionen den 7. august Rådet et ændret forslag (4).

Den 3. november 1998 fastlagde Rådet en fælles holdning i overensstemmelse med EF-traktatens artikel 189 C.

II. FORMÅLET MED FORSLAGET

Formålet med forslaget er at foretage en EF-harmonisering af formen og indholdet af registreringsattester for motorkøretøjer for at lette kørslen i Fællesskabet, øge færdselssikkerheden og få det indre marked til at fungere bedre.

Registreringsdokumenter for motorkøretøjer udstedes for øjeblikket af medlemsstaterne og varierer fra den ene medlemsstat til den anden. De eneste internationale bestemmelser, der findes om disse dokumenter, er indeholdt i Wienerkonventionen om vejtrafik (5).

III. ANALYSE AF RÅDETS FÆLLES HOLDNING

Rådets fælles holdning følger Kommissionens ændrede forslag, som har medtaget to af Europa-Parlamentets seks ændringsforslag med forbehold af følgende ændringer:

- artikel 3, som foreslået af Kommissionen, opererer med en registreringsattest bestående af to dele, hvor den ene del er til brug ved kørsel og skal opbevares i køretøjet, mens den anden del skal anvendes, når køretøjet registreres på ny i en anden medlemsstat. Artiklen giver dog mulighed for, at medlemsstaterne kan fortsætte med at udstede en registreringsattest, der kun består af én del.

I artikel 3 i udkastet til fælles holdning har Rådet som følge af de mange forskellige situationer i medlemsstaterne ikke stillet krav om, at registreringsattesten skal udstedes i to dele, men artiklen giver medlemsstaterne mulighed for at udstede enten en registreringsattest i to dele eller en attest bestående af en enkelt del.

- I henhold til artikel 3, stk. 3, som foreslået af Kommissionen, skal de kompetente myndigheder efter registrering af et motorkøretøj, der er eller har været registreret i en anden medlemsstat, sende registreringsattesten (bestående af to dele) tilbage til myndighederne i den medlemsstat, der har udstedt den

- I henhold til artikel 5, stk. 2, i udkastet til fælles holdning skal de myndigheder, der skal foretage den nye registrering, opbevare den gamle attest i mindst seks måneder (del I i alle tilfælde, del II, hvis en sådan er udstedt), og inden for en frist på to måneder give de myndigheder, der har udstedt attesten, underretning herom. Hvis sidstnævnte anmoder herom, tilsender de myndigheder, der foretager den nye registrering, dem den gamle attest senest seks måneder efter inddragelsen

- artikel 9 i udkastet til fælles holdning præciserer den af Kommissionen foreslåede artikel 10; den foreskriver udveksling af oplysninger, især ved brug af edb, hver gang køretøjet har skiftet ejer, som en yderligere beskyttelse mod ulovlig handel med køretøjer.

IV. EUROPA-PARLAMENTETS ÆNDRINGER

1. Rådet har fulgt Kommissionens ændrede forslag, idet det har accepteret følgende ændringsforslag fra Europa-Parlamentet:

- i artikel 8, stk. 2: for at forbedre udvekslingen af oplysninger accepterer Rådet i sin fælles holdning ændring 4, som fastsætter, at Kommissionen meddeler medlemsstaterne alle de modeller for registreringsattester, der anvendes af de nationale administrationer

- i bilag I, afsnit VI: for at bekæmpe svindel har Rådet i sin fælles holdning taget hensyn til ændring 5, som går ud på at tilføje motorens identifikationsnummer på listen over oplysninger, der skal angives på registreringsattesten.

2. Ændringer fra Europa-Parlamentet, som hverken Rådet eller Kommissionen har accepteret

Rådet, som har fulgt Kommissionens ændrede forslag, har ikke accepteret:

- ændring 1, som tager sigte på at tilføje en ny betragtning om, at direktivet kun er et første skridt henimod en mere fuldstændig harmonisering.

Rådet, som erindrer om, at den foreslåede betragtning ikke svarer til nogen specifik bestemmelse i den fælles holdning, har ikke fundet det hensigtsmæssigt, at nærværende direktiv ændres, fordi enhver ændring af registreringsattesten vil være administrativt belastende og fordyrende

- ændring 2 og 6, som tager sigte på i direktivets bilag I, del I, at indsætte et nyt afsnit VIIa med tilsvarende betragtning, for at give medlemsstaterne mulighed for i del I af registreringsattesten at anføre de sikkerhedsmærker eller -koder til bekæmpelse af bedrageri, som er anbragt på køretøjet og dets dele.

Rådet finder, at man bør undgå at tvinge medlemsstaterne til at udstede en ny attest, hver gang der foretages en mindre ændring af køretøjet

- ændring 3, som tager sigte på at udsætte datoerne for direktivets gennemførelse med seks måneder.

Rådet foretrækker, at direktivet finder anvendelse fem år efter dets ikrafttræden.

(1) EFT C 202 af 2.7.1997, s. 13.

(2) EFT C 195 af 22.6.1998, s. 21.

(3) EFT C 19 af 21.1.1998, s. 17.

(4) EFT C 301 af 30.9.1998, s. 8.

(5) Konvention udfærdiget i Wien den 8. november 1968 inden for rammerne af De Forenede Nationers Økonomiske Kommission for Europa.